Vyf koelbloedig doodgeskiet, verdagtes soekArgieffoto (Foto: imgkid.com) Speurders van Milnerton in Kaapstad is op die spoor van ses verdagtes nadat vyf mense Donderdagaand koelbloedig by twee huise in Joe Slovo doodgeskiet is. Brig. Novela Potelwa, woordvoerder van die polisie, sê die verdagtes het na 22:00 by ’n huis in Sekowastraat aangekom op soek na ’n persoon wat hulle slegs by die naam geïdentifiseer het. Volgens Potelwa het een van die verdagtes daarna losgebrand en ’n vrou doodgeskiet. ’n Vrou wat ten tyde van die voorval saam met die oorledene was, is in die proses in die kop getref en gewond. “Die verdagtes het ’n paar minute later by ’n ander huis in Dadastraat aangekom waar hulle drie mans en ’n vrou doodgeskiet het. Die ouderdomme van die slagoffers is tussen 28 en 36 jaar.” Die motief vir die moorde is in dié stadium nog onbekend. Potelwa doen ’n beroep op die publiek om enige inligting rakende die moorde by ao. Kussel by 074 964 3197 of 08600 10111 aan te meld. Alle inligting sal as vertroulik hanteer word.